सबको आत्मनिर्भर, संस्कारी जीवनसाथी की ही तलाश
कम्युनिटी रिपोर्टर | रायपुर
जीवनसाथी की तलाश में राजधानी पहुंचे डड़सेना कलार समाज के युवाओं ने आत्मनिर्भर साथी के प्रति रुचि दिखाई। युवकों ने जहां कामकाजी युवती में दिलचस्पी ली तो वहीं युवतियों ने खुद के पैर खड़े युवक की तलाश की। सभी ने एक दूसरे से पहला सवाल काम और पढ़ाई से जुड़ा हुआ किया। सम्मेलन में करीब 180 युवक और 250 युवतियों ने अपना परिचय दिया। इस मौके पर परिचय पत्रिका संबंध 2016 का विमोचन भी किया गया। इस बीच प्रतिभागियों के लिए समाज ने रोचक प्रतियोगिताओं का आयोजन भी किया। समाज की युवतियों के लिए कुर्सी दौड़ जैसी स्पर्धा आयोजित की गई।
कविता के साथ परिचय
सम्मेलन में शामिल होने पहुंचे युवक-युवती ने अपने-अपने तरीके परिचय दिया किसी ने कविता गाकर अपनी बात आगे बढ़ाई तो वहीं किसी ने खुद के लिए परिवार को बड़ा बताते हुए अपना प्रभाव छोड़ा। सम्मेलन में पहुंचे सुंदरलाल सिन्हा पेशे से शिक्षक हैं। उन्होंने परिचय देने से पहले एक कविता सुनाई। इसी तरह मोनिका जायसवाल ने अपना परिचय देते हुए बताया कि उन्होंने एमबीए किया है और फिलहाल राजधानी के निजी बैंक में असिस्टेंट मैनेजर हैं।
युवाओं ने पूरे सम्मेलन के दौरान अपने लिए योग्य और संस्कारी जीवन साथी की तलाश के साथ ही आत्मनिर्भर युवक-युवती को अपनी पहली पसंद बताया। सम्मेलन के दौरान प्रतिभागियों के लिए कई रोचक खेल भी आयोजित किए गए। इसमें समाज के अन्य लोगों ने भी भाग लिया।
समाज के होनहारों का सम्मान भी किया गया
सम्मेलन के दौरान पारिवारिक मिलन समारोह भी आयोजित हुआ। इसमें समाज के ऐसे बच्चों को सम्मानित किया गय जिन्हाेंने 10वीं और 12वीं में 75 फीसदी अंक प्राप्त किए हैं। इस मौके पर मंडलेश्वर भीषणलाल सिन्हा ने कहा कि युवक-युवती परिचय सम्मेलन और पारिवारिक मिलन समारोह समाज में जागरूकता का प्रतीक है। यह एक ऐसी पहल है जिससे समाज के लोगों को रिश्ता ढूंढने के झंझट से मुक्ति मिलती है। जिलाध्यक्ष युवराज सिन्हा ने कहा कि समाज के द्वारा प्रकाशित संबंध 2016 के माध्यम से सामाजिक उत्थान की दिशा में यह सराहनीय प्रयास है। इस मौके पर प्रांताध्यक्ष भोजराम डड़सेना, भूषण लाल सिन्हा, परसराम सिन्हा, शिवदयाल, जगत राम, देवकी सिन्हा, बीना सिन्हा, रेवती सिन्हा आदि मौजूद थे।
साहू समाज का परिचय सम्मेलन आज
रायपुर। प्रदेश साहू संघ से संबद्ध शहर जिला साहू संघ की ओर से रविवार को युवक-युवती परिचय सम्मेलन का आयोजन किया जा रहा है। टिकरापारा के छात्रावास भवन में सुबह 11 बजे परिचय सम्मेलन शुरू होगा। शहर अध्यक्ष सुंदरलाल साहू ने बताया कि सम्मेलन में शामिल होने छत्तीसगढ़ समेत पड़ोसी राज्य मध्यप्रदेश, झारखंड, महाराष्ट्र और ओड़िसा के युवा भी पहुंचेंगे। कार्यक्रम के मुख्य अतिथि विधायक धनेंद्र साहू होंगे।
hin_Deva kas_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva